Lietuvos statistikos departamentas

Lietuvos statistikos departamentas yra Lietuvos Respublikos Vyriausybės įstaiga, dalyvaujanti formuojant valstybės politiką finansų ministrui priskirtoje statistikos valdymo srityje ir ją įgyvendinanti bei koordinuojanti šalies oficialiosios statistikos rengimą.
Vadovaudamasis Lietuvos Respublikos oficialiosios statistikos įstatymu, Lietuvos statistikos departamentas koordinuoja kitų oficialiąją statistiką tvarkančių įstaigų veiklą oficialiosios statistikos srityje.
Lietuvos statistikos departamentas, taikydamas statistinius metodus, renka, apdoroja, analizuoja statistinius duomenis ir skelbia statistinę informaciją apie šalies ekonominius, socialinius, demografinius ir aplinkos pokyčius šalies ir regionų lygmeniu. Svarbiausieji Lietuvos statistikos departamento uždaviniai apibrėžti Lietuvos statistikos departamento nuostatuose.
Lietuvos statistikos departamentui yra pavaldūs 5 duomenų parengimo skyriai – Vilniaus, Kauno, Klaipėdos, Šiaulių ir Panevėžio.

Misija

Rengti ir skleisti oficialiąją statistiką, reikalingą sprendimams priimti ir informuoti visuomenę šaliai aktualiais klausimais.

Veikla

Lietuvos statistikos departamentas rengia daugiau nei 60 procentų šalies oficialiosios statistikos, teikia ją visuomenei, valstybės institucijoms, Eurostatui, tarptautinėms organizacijoms. Apie 86 procentai Lietuvos statistikos departamento atliekamų statistikos darbų yra priskiriami Europos statistikai, jie vykdomi įgyvendinant ES statistikos teisės aktus arba atliekami remiantis ES valstybių narių džentelmeniškais susitarimais.
Lietuvos statistikos departamentas palaiko glaudžius ryšius su kitų Europos Sąjungos šalių statistikos tarnybomis, analizuoja gerąją patirtį, pritaiko ją rengdamas naujus projektus bei ja keičiasi. Su kitų šalių statistikos tarnybomis dalyvaujama bendruose ESS (Europos statistikos sistemos) projektuose. 
Nuo 1994 m. veikia Statistikos taryba – patariamoji Lietuvos statistikos departamento institucija. Ji nagrinėja svarbiausius statistikos organizavimo ir metodologijos klausimus, svarsto surašymų, statistinių registrų, svarbiausių tyrimų metodologijos principus bei statistikos darbų programas, pagrindinius statistinių tyrimų rezultatus, duomenų apsaugos, statistinės informacijos pateikimo valstybės institucijoms ir skelbimo visuomenei klausimus, rengia išvadas, teikia siūlymus Lietuvos statistikos departamentui.
Statistinė informacija, parengta pagal Oficialiosios statistikos darbų programą, yra prieinama ir nemokamai teikiama visiems besidomintiems šalies ekonomikos ir visuomenės raida.

Oficialioji statistika

Oficialioji statistika yra svarbi demokratinės visuomenės dalis, ji reikalinga priimant politinius bei ekonominius sprendimus šalies ir ES mastu, padeda stebėti jų įgyvendinimą, vertinti pasiektą pažangą, supažindina visuomenę su valstybės ekonominiais, demografiniais ir socialiniais procesais, visuomeniniais ir aplinkos pokyčiais. 
Oficialioji statistika yra rengiama pagal metinę darbų programą. Statistikos darbai yra suskirstyti į 5 pagrindines grupes: demografija ir socialinė statistika, makroekonomikos statistika, verslo statistika, žemės ūkio, miškininkystės ir žuvininkystės statistika, kitų sričių statistika.

Oficialiosios statistikos portalas

Oficialiosios statistikos portalas yra įrankis, sukurtas pateikti šalies statistiką. Portale pateikiamos teminės lentelės ir grafikai sukurti, naudojantis statistikos departamento duomenimis ir atvaizduojantys svarbiausius šalies rodiklius. Taip pat portale pateikiami pranešimai spaudai, bei statistinių duomenų atnaujinimo kalendorius.
Oficialiosios statistikos portale taip pat įmanoma tyrinėti ir regioninę statistiką surinktą įvairių tyrimų, bei kas dešimt metų vykstančių gyventojų surašymų metu. Ši priemonė įgalina vartotojus atvaizduoti Lietuvos statistikos duomenų bazės informaciją ant Lietuvos žemėlapio. Interaktyvusis atlasas naudoja rodiklius, kurie surinkti atsižvelgiant ir į apskričių ar savivaldybių dimensiją, o detalioji statistika leidžia pamatyti duomenis namų ūkių tikslumu. Pastarojo įrankio informacija yra surinkta visuotinio gyventojų surašymo metu, tad yra geografiškai tikslesnė.

Struktūra

2011 m. liepos 1 d. panaikintos 5 teritorinės statistikos valdybos (savarankiški juridiniai vienetai), jas reorganizavus į struktūrinius Lietuvos statistikos departamento padalinius – Vilniaus, Kauno, Klaipėdos, Panevėžio ir Šiaulių duomenų parengimo skyrius.
2012 m. gruodžio 1 d. įsteigtas Valdžios sektoriaus finansų statistikos skyrius, siekiant sustiprinti šios srities statistikos rengimą ir įgyvendinti padidėjus reikalavimams valdžios sektoriaus statistikos kokybei. Skyrius įsteigtas Nacionalinių sąskaitų skyrių išskaidant į du – Nacionalinių sąskaitų ir Valdžios sektoriaus finansų statistikos – skyrius, ir panaikinant Finansinių paslaugų statistikos skyrių, jo funkcijas perduodant Nacionalinių sąskaitų, Įmonių, Užsienio prekybos statistikos skyriams. Šis struktūrinis pertvarkymas atliktas nedidinant pareigybių skaičiaus, o perskirstant skyrių uždavinius ir funkcijas.
Nuo 2018 m. lapkričio 15 d. įsigaliojo nauja Lietuvos statistikos departamento administracijos struktūra. Įvykdžius struktūrinius pertvarkymus ir perskirsčius funkcijas vietoje 37 struktūrinių padalinių (skyrių) yra įsteigti 32. Vadovaujančių darbuotojų pareigybių skaičius sumažintas 43 pareigybėmis.